**עופר ינאי** (נולד ב-2 בפברואר 1975) הוא יו"ר, מייסד ובעל השליטה של נופר אנרגיה, חברה ציבורית העוסקת בייזום, השקעה, הקמה והפעלה של מתקנים לייצור חשמל ממקורות אנרגיה מתחדשת, בעיקר על גגות ומאגרי מים. החל משנת 2023 ינאי נמנה כבעלי מועדון הכדורסל הפועל תל אביב.

ביוגרפיה
--------

ינאי נולד וגדל ביבנה למשפחה דתית־לאומית, השני מבין שמונה ילדים.
אביו עלה עם הוריו מתוניס למעברה ביבנאל, אמו עלתה מטריפולי שבלוב לחצור הגלילית, הוריו התחתנו והתיישבו ביבנה.

ינאי למד בתיכון בישיבת בני עקיבא נחלים, למד מספר חודשים בישיבת מרכז הרב והמשיך בישיבת ההסדר הר עציון אותה סיים ושירת בצה"ל בחיל השריון.

ינאי בוגר תואר ראשון משולב של פיזיקה, מתמטיקה ומדעי המחשב מהאוניברסיטה העברית בירושלים במסגרת תוכנית אמירים למצטיינים במדעי הטבע ותואר שני מאוניברסיטת בן-גוריון בנגב בתוכנית למצטיינים HMBA במנהל עסקים.

קריירה
------

בראשית דרכו עבד כמתכנת בחברת NDS שעסקה בקריפטוגרפיה לטלוויזיה, אחר-כך הקים חברה בשם גו4איט שעסקה בהזמנת אוכל דרך האינטרנט ונסגרה. ב-2010 עבד במשך שנה בשתי חברות היוזמות פרויקטים של פאנלים סולאריים - סופרגז וגדות, בה היה מנהל פיתוח עסקי לשוק האיטלקי.

### נופר אנרגיה

ב-2011 ייסד את נופר אנרגיה. הפרויקט הראשון שיזם היה התקנת מערכות סולאריות במשקים פרטיים של מושבים. הפרויקט כשל מטעמים ביורוקרטיים וינאי הפסיד מאות אלפי שקלים שהשקיע מכיסו. הוא ניסה שנית ליישם את אותו רעיון והפעם בקיבוצים שהם מחלקי חשמל, תחום שהיה בראשיתו. ינאי נכנס לשותפות עם קיבוצים להנחת לוחות סולאריים על גגותיהם; הבעלות התחלקה 75% לקיבוצים ו-25% לנופר. בפרויקטים השונים נופר היא היזם, המפתח, הקבלן שבונה והחברה שמתפעלת. במהלך השנים נופר נכנסה ל-131 פרויקטים בקיבוצים ובהם כאלף גגות שמייצרים חשמל לקיבוצים ואת השאר מוכרים. ב-2014 הכנסות נופר הגיעו ל-30 מיליון ש"ח.
ברבעון הראשון של שנת 2021 הכנסותיה הגיעו ל-78 מיליון שקל.

אחרי שלוש שנים שבהן תמך בקבוצת הכדורסל הפועל גליל עליון כספונסר, בקיץ 2023 ינאי נכנס לעולם הספורט באופן רשמי עם רכישת 51% ממניות מועדון הכדורסל הפועל תל אביב. המהלך הגיע לאחר שנתיים שבהן לקח חלק מאחורי הקלעים עם מהלכים משמעותיים שהחזירו את הקבוצה לקדמת הבמה בכדורסל הישראלי, עם החתמתם של השחקנים תומר גינת וצ'ינאנו אונואקו והגעה למעמדי גמר בשנתיים הללו. את כניסתו לקבוצה אישרה עמותת האוהדים הפועל אוסישקין ת"א, שהצביעה ברוב של 87% לכניסתו למועדון, לצד איש העסקים אבי זיידנברג שרכש 30% ממניות הקבוצה.

ינאי הוא תורם בולט של אתר האינטרנט "מידה".

הוקרה
-----

בשנת 2021 נבחר לאחד ממאה המשפיעים של העיתון כלכליסט.

בשנת 2023 נבחר לאחד מ-50 היהודים המשפיעים בעולם על ידי הג׳רוזלם פוסט.

ספריו
-----

ינאי כתב את הספר "נסיכה עם לב זהב", המבוסס על סיפור שסיפר לבתו וראה אור בהוצאת "סגול".

בינואר 2023 יצא לאור בהוצאת סלע מאיר ספרו "חדש תחת השמש: כך תהפוך ישראל למעצמת אנרגיה עולמית".

חיים אישיים
-----------

ינאי זכה ב–70 אלף שקל בשעשועון הטלוויזיוני 1 נגד 100, בעודו סטודנט למנהל עסקים באוניברסיטת בן גוריון.

ב-2006 השתתף בסרטה התיעודי של חלי רוזנברג "המודרניים", על חייו כרווק דתי-לאומי בשכונת קטמון בירושלים.

לינאי בת בהורות משותפת עם העיתונאית טלי לאור, אותה הוא מגדל לבדו לאחר מות אימה. מתגורר בסביון.

קישורים חיצוניים
----------------

ויקישיתוף מדיה וקבצים בנושא **עופר ינאי** בוויקישיתוף
* עופר ינאי, ברשת החברתית אקס (טוויטר)
* מירי מיכאלי, "רק התחלנו": הילד מעיירת הפיתוח הפך למיליארדר שחולל מהפכה עולמית, באתר חדשות 13, 13 בינואר 2023

הערות שוליים
------------

1. ↑  ענת רואה, לראשונה בישראל: הוקמה מערכת לאגירת אנרגיה סולארית, באתר כלכליסט, 16 בפברואר 2021
2. 1 2  הדס מגן, שלומית לן, ‏עלות שכר של 280 מיליון שקל: החברה האנונימית שכבשה את צמרת טבלאות השכר, באתר גלובס, 2 במאי 2021
3. 1 2 3 4 5 6  אריאל שנבל, על גג העולם: כך כבש דתי צעיר את שוק האנרגיה הירוקה, באתר מקור ראשון, 7 במרץ 2021
4. ↑  אמירים - תוכנית מצטיינים - מדעי הטבע (555) - לימודים לתואר בוגר, באתר האוניברסיטה העברית
5. 1 2  היבנאי עופר ינאי במקום הראשון בהנפקות של חברה פרטית בעשור האחרון, פורטל יבנה שלי, 24 בדצמבר 2020
6. ↑  תשקיף החברה להנפקה ראשונית, 8 בדצמבר 2020, פרק 1 – מבוא, עמ' א – 1 (6).
7. ↑  קובי ישעיהו, ‏נופר בהסכם אסטרטגי עם טסלה; "האגירה מייצרת המון גמישות", באתר גלובס, 16 במרץ 2021
8. ↑  איתמר ב"ז, התורם הסודי של אתר "מידה" נחשף, באתר העין השביעית, 2 באוקטובר 2023
9. ↑  מאה המשפיעים של כלכליסט 2021
10. ↑  50 Most Influential Jews, www.jpost.com
11. ↑  נסיכה עם לב זהב, הוצאת סגול
12. ↑  חדש תחת השמש, הוצאת סלע מאיר
13. ↑  אתר למנויים בלבד מיכאל רוכוורגר, שנת המהפך: חברות הטכנולוגיה הסתערו על הבורסה - זו המניה שזינקה ב-175%, באתר TheMarker‏, 20 בדצמבר 2020
14. ↑  עופר ינאי, פולילוג – כרוניקה של רווקות נצחית, באתר nrg‏, 31 במרץ 2008

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007575462805171
* VIAF: 145146461618027732123
* WorldCat (עם VIAF): 145146461618027732123

 |